Carte Blanche nou op Showmax te sien | Maroela Media
In hierdie week se uitgebreide 90 minuut lange episode van Carte Blanche, wat reeds van Dinsdag, 30 Januarie vir Showmax se internasionale intekenare beskikbaar is, bied die span insig en ontleding van verskeie fasette van die Gupta-ryk, die Life Esidimeni-verhore en bring hulde aan 'n Suid-Afrikaanse ikoon.
Life Esidimeni-verhore duur voort
Qedani Mahlangu, voormalige Gautengse LUR vir gesondheid, moes uiteindelik hierdie week getuig in die Life Esidimeni-arbitrasieverhore, waar sy om verskoning gevra het vir die families van slagoffers van dié tragedie. Maar tydens haar getuienis het sy geen aanspreeklikheid aanvaar nie en het die blaam verskuif na die geskorste hoof van die Gauteng gesondheidsdepartement, Barney Selebano en die direkteur van geestesgesondheid, dr Makgabo Manamela, wat albei onlangs uit hul poste bedank het. Intussen soek die families wat geraak is steeds na antwoorde en die groot vraag bly staan: Wie gaan uiteindelik verantwoordelikheid neem vir die tragiese sterftes van 143 staatspasiënte?
In 'n in-diepte onderhoud lig voormalige Trillian-bestuursbeampte Bianca Goodson die sluier op die binnewerking van die Gupta-ryk en onthul hoe maatskappye met Gupta-bande beplan het om miljarde te tap van ondernemings in staatsbesit. Goodson maak ook teenoor Carte Blanche oop oor die geheime lewe van 'n fluitjieblaser – die vrees, angstigheid en depressie wat geassosieer word met uitpraat.
In 2014 het Carte Blanche ondersoek hoe 'n massiewe boerdery-projek, die Estina-suiwelplaas wat veronderstel was om plaaslike Vrystaat-boere te bevoordeel, net nóg 'n skema geword het waardeur die Gupta-familie die staat wou melk vir miljoene van belastingbetalers se rande. Soos die Nasionale Vervolgingsgesag nader beweeg aan een van die grootste geldwassery-skemas word die melkplaas weer die middelpunt van die voortdurende ondersoek na staatskaping.
Dit was 'n besige paar dae vir Eskom, van die aankondiging van die nuwe raad tot die bedanking van die voormalige uitvoerende finansiële beampte Anoj Singh. Hierdie week het Singh en die hoof van kragopwekking, Matshela Koko, ook voor die parlement se ondersoekkommissie na die kragvoorsiener verskyn, maar as LP's gehoop het vir reguit antwoorde, was hulle bitterlik teleurgesteld. Singh en Koko het eerder ontkennings en afleidings aangebied, of kon eenvoudig nie onthou wat hulle rolle was in gebeure wat Eskom volgens sommige LP's op sy knieë gedwing het nie. Carte Blanche ondersoek die storie soos dit ontvou.
Barkly-Oos aan die voet van die Maluti-berge in die Oos-Kaap is omtrent so ver soos mens kan kom van die beroemde ski-oorde van die wêreld, en hierdie berghange is slegs vir drie maande van die jaar bedek met sneeu.